KYK: (Panda)casso maak naam in dieretuin | Netwerk24
03 September 2018 09:44
'n Dieretuin in Wene lok deesdae besoekers met 'n heel nuwe trekpleister: 'n panda wat kan skilder, berig Reuters.
Yang Yang, 'n vroulike panda wat twee jaar gelede die lewe aan 'n tweeling geskenk het, het geleer om 'n bamboesverfkwas te gebruik om klein prente te skilder.
Yang Yang die panda van die Schoenbrunn-dieretuin in Wene gebruik 'n bamboesverfkwas om haar skilderye te skilder. Foto: Reuters
Honderd van die prente word aanlyn teen € 460 (sowat R8 300) elk verkoop.
Die opbrengs van die verkope sal vir 'n fotoboek oor die pandas van die Schoenbrunn-dieretuin in Oostenryk aangewend word.
Yang Yang se abstrakte werke herinner aan dié van 'n jong kind se eerste skilderpogings – swart kolle op wit papier.
'n Werknemer van die Schoenbrunn-dieretuin in Wene hou die skilderdoek vas terwyl Yang Yang die verfkwas swaai. Foto: Reuters
Yang Yang se abstrakte kunswerke word aanlyn verkoop om geld vir 'n fotoboek oor die dieretuin se pandas in te samel. Foto: Reuters
Benewens die bamboesverfkwas gebruik Yang Yang ook haar pote om haar abstrakte kunswerke te voltooi. Foto: Reuters